**ΔΕΛΤΙΟ ΤΥΠΟΥ**

Την Τετάρτη 21 Ιουνίου 2023 υπογράφηκε από έξι συμπράττοντες φορείς Συμφωνητικό Συνεργασίας για την υλοποίηση της Πράξης «Ανθεκτικότητα, Συμπερίληψη, και Ανάπτυξη: Προς μια Δίκαιη και Ψηφιακή Μετάβαση των Ελληνικών Περιφερειών» (JustReDI), η οποία χρηματοδοτείται από το Ταμείο Ανάκαμψης και Ανθεκτικότητας μέσω της Γενικής Γραμματείας Έρευνας και Καινοτομίας (ΓΓΕΚ), με Συντονιστή Φορέα του Έργου το Εθνικό Κέντρο Κοινωνικών Ερευνών (ΕΚΚΕ), διάρκειας 28 μηνών.

Οι υπόλοιποι φορείς της Σύμπραξης είναι το Εθνικό Αστεροσκοπείο Αθηνών (ΕΑΑ), το Ερευνητικό Κέντρο Καινοτομίας στις Τεχνολογίες της Πληροφορίας, των Επικοινωνιών και της Γνώσης (ΑΘΗΝΑ), το Διεθνές Πανεπιστήμιο της Ελλάδος (ΔΙΠΑΕ), το Πανεπιστήμιο Δυτικής Αττικής (ΠαΔΑ) και το Ελληνικό Κέντρο Θαλασσίων Ερευνών (ΕΛΚΕΘΕ). Η Πράξη χρηματοδοτείται με 4.915.000 ευρώ και εντάσσεται στη διαθεματική ερευνητική περιοχή «Κοινωνικές επιπτώσεις της πράσινης και ψηφιακής μετάβασης». Είναι από τις ελάχιστες φορές στην Ελλάδα που ένα ερευνητικό πρόγραμμα με κέντρο βάρους θέματα κοινωνικού ενδιαφέροντος ενισχύεται με πραγματικά επαρκή χρηματοδότηση.

Το Έργο έχει πολυεπιστημονικό και διεπιστημονικό χαρακτήρα και στοχεύει στην υποβοήθηση της Πολιτείας με τη διαμόρφωση προτάσεων πολιτικής όσον αφορά τις θετικές επιρροές και τις αρνητικές επιπτώσεις της πράσινης και ψηφιακής μετάβασης σε εθνικό και περιφερειακό επίπεδο. Θα γίνει αξιολόγηση της υφιστάμενης κατάστασης στην Ελλάδα, θα καταγραφούν απόψεις και στάσεις του κοινού, θα παρασχεθούν τεχνολογικές λύσεις που υποστηρίζουν προτάσεις πολιτικών (data driven policy making), θα γίνουν εκτιμήσεις ενεργειακής φτώχειας και της ψηφιακής ωριμότητας ατόμων, νοικοκυριών και επιχειρήσεων έτσι, ώστε ο ψηφιακός μετασχηματισμός και η απανθρακοποίηση να συντελεστούν με όρους δικαιοσύνης, ανθεκτικότητας, βιώσιμης ανάπτυξης και κοινωνικής συμπερίληψης.

Στο Έργο θα απασχοληθούν περίπου 250 ερευνητές/τριες πολύ μεγάλο ποσοστό των οποίων θα είναι νέοι επιστήμονες (εξωτερικοί συνεργάτες και βοηθοί έρευνας) στους/στις οποίους/ες θα δοθεί η ευκαιρία επαγγελματικής απασχόλησης και απόκτησης ερευνητικής εμπειρίας υψηλής εξειδίκευσης.